CELEX: C2008/161/10
Language: da
Date: 2008-06-25 00:00:00
Title: Indkaldelse af ansøgninger — Generaldirektør (lønklasse AD15-AD16) for Bibliotek, Forskning og Dokumentation ved De Europæiske Fællesskabers Domstol

25.6.2008   
            
            
               DA
            
            
               Den Europæiske Unions Tidende
            
            
               C 161/16
            
         Indkaldelse af ansøgninger — Generaldirektør (lønklasse AD15-AD16) for Bibliotek, Forskning og Dokumentation ved De Europæiske Fællesskabers Domstol
   (2008/C 161/10)
   Stillingen som generaldirektør (lønklasse AD15-AD16) for Bibliotek, Forskning og Dokumentation ved De Europæiske Fællesskabers Domstol i Luxembourg vil snarest muligt blive ledig til besættelse. Stillingen besættes i henhold til artikel 29, stk. 2, i vedtægten for tjenestemænd i De Europæiske Fællesskaber.
   STILLINGSBESKRIVELSE
   Indehaveren af stillingen er direkte underordnet justitssekretæren og har til opgave at lede, koordinere og forvalte Generaldirektoratet Bibliotek, Forskning og Dokumentation.
   Generaldirektoratet, som har ca. 100 medarbejdere, omfatter et juridisk bibliotek, der ledes af en direktør, og en gruppe bestående af forskere og dokumentalister, der i øjeblikket er inddelt i fire enheder, hvoraf én er ansvarlig for juridisk databehandling. Gruppen bistår Domstolen, Retten i Første Instans og Personaleretten i forbindelse med deres udøvelse af den judicielle funktion, bl.a. ved at udarbejde undersøgelser og notater om komparativ ret, international ret og fællesskabsret. Gruppen bidrager endvidere til at udbrede retspraksis vedrørende fællesskabsretten, bl.a. ved retlige og dokumenterede analyser af de afgørelser, der træffes af Fællesskabets retsinstanser. Disse fire enheder inden for forskning og dokumentation vil inden for kort tid blive lagt sammen i et direktorat, som hører under generaldirektøren.
   KVALIFIKATIONER
   Ansøgere skal:
   
               —
            
            
               have en fuldstændig juridisk uddannelse, der er afsluttet med et eksamensbevis fra et universitet, samt et indgående kendskab til fællesskabsretten
            
         
               —
            
            
               dokumentere at have evnen til at lede og koordinere arbejdet i en betydelig administrativ enhed
            
         
               —
            
            
               have kundskaber og væsentlig faglig erfaring på de områder, som generaldirektoratet beskæftiger sig med. Erfaring inden for ledelse og administration af et juridisk forsknings- og dokumentationsorgan tillægges særlig vægt
            
         
               —
            
            
               have indgående kendskab til et af De Europæiske Fællesskabers officielle sprog og et tilfredsstillende kendskab til et andet af De Europæiske Fællesskabers officielle sprog. Det er af tjenstlige årsager nødvendigt at have et godt kendskab til fransk.
            
         INDGIVELSE AF ANSØGNINGER
   Ansøgninger til denne stilling kan kun sendes til Domstolen pr. e-mail til følgende adresse: DG-BRD-CURIA@curia.europa.eu og skal være Domstolen i hænde senest den 31. august 2008, kl. 13:00. Ansøgningen vedlægges et detaljeret curriculum vitae og alle andre nødvendige dokumenter.
   Luxembourg, den 17. juni 2008.